《三泉县龙洞洞门深数十步呀然复明皆自然而成》
宋代·宋祁

虬洞閟灵峰，缘虚一线通。
云披双壁敞，树补半岩空。
穊竹森烟纛，飞泉曳玉虹。
重萝不肯昼，阴壑自然风。
岭断天斜碧，崖倾日倒红。
浮邱邈难遇，留恨翠微中。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。